Fa vint-i-cinc anys que VilaWeb va començar a caminar. Ara, amb tota l'experiència acumulada, sabem que si aconseguim prou suport podem elevar la potència a 25 i fer el millor diari del món. Digital, català i en català. Ens ajudeu a fer-ho possible?

Sis mesos. Aquest és el termini que l’ONU va donar a l’estat espanyol per a alliberar Oriol Junqueras, Jordi Cuixart i Jordi Sànchez. El grup de detencions arbitràries va determinar el maig passat que mantenir-los empresonats volia dir ‘mantenir algú detingut per les seves opinions i creences’. Per això, va exigir l’alliberament immediat dels presoners polítics i una indemnització.

El grup també criticava que l’estat espanyol hagués vulnerat els drets fonamentals d’opinió, llibertat d’expressió i de manifestació de Junqueras, Cuixart i Sànchez. I denunciava que les acusacions per rebel·lió pretenien coaccionar-los i evitar que continuessin fent política. Dos mesos després, l’organisme va publicar un segon informe demanant l’alliberament de Raül Romeva, Josep Rull, Dolors Bassa i Joaquim Forn.

S’ha exhaurit el termini, justament quan fa una setmana que Amnistia Internacional va dir públicament que la sentència del Tribunal Suprem espanyol era excessiva i desproporcionada, perquè amenaçava l’exercici de drets com ara el de llibertat de reunió o de manifestació. A més a més, Amnistia Internacional va demanar l’alliberament immediat de Jordi Sànchez i Jordi Cuixart.

Cuixart mateix, en un comunicat d’Òmnium Cultural, ha criticat amb duresa l’actitud del govern espanyol, que ‘menysprea’ les demandes dels grups internacionals i que té ‘l’obligació moral de complir’. I afegeix que ‘la deriva antidemocràtica’ d’Espanya ‘atempta contra els drets que afecten el conjunt de la ciutadania’.

🔸 Òmnium Cultural acusa el govern espanyol de menysprear les demandes de Nacions Unides. L’organisme demanava l’alliberament de @jcuixart, @jordialapreso, @junqueras, que se’ls indemnitzés i que s’investigués la violació de drets humans i fonamentalshttps://t.co/P5imOgK5ol — Òmnium Cultural (@omnium) November 27, 2019

La Moncloa difama el grup de treball

En tot moment, el govern espanyol s’ha negat a complir les exigències del grup de l’ONU. En primer lloc, l’executiu s’ha excusat dient que les conclusions dels informes no són vinculants. Però no ha estat l’únic argument. També ha optat per difamar uns quants membres de l’organisme acusant-los de ser afins a l’independentisme o a l’advocat dels presos, Ben Emmerson.

Un dels afectats fou el president del grup de treball sobre detencions arbitràries, José Antonio Guevara, que en unes declaracions a TresPuntos Noticias va dir que les acusacions del govern espanyol eren infundades i que les decisions s’havien pres per unanimitat i no pas per afinitats o pressions.